ЩIыуэпсым и хъумакIуэхэр
Урысей Федерацэм и Президентым и унафэкIэ 2013 гъэр дыкъэзыухъуреихь дунейм и илъэсу ягъэуващ. Абы ипкъ иткIэ, ди республикэм и къалэхэмрэ районхэмрэ зэIущIэ гъэщIэгъуэнхэр щрагъэкIуэкI.
Къапщтэмэ, Май къалэм дэт сабий библиотекэм щызэхэтащ «Дыкъэзыухъуреихь дунейр къедвгъэгъэл» Iуэхугъуэр. Абы хэта, къалэ курыт школ №3-м и пэщIэдзэ классхэм щеджэ цIыкIухэр зэпеуащ ди щIыналъэм узыщрихьэлIэ къэкIыгъэхэм, псэущхьэхэм, езы щIыуэпсым ятеухуа тхыгъэхэр гъэхьэзырынымкIэ.
Акцэм и къалэн нэхъыщхьэу щытар дыкъэзыухъуреихь дунейм и дахагъымрэ абы иIэ мыхьэнэр зэрыинымрэ къыдэкIуэтей щIэблэм къагурыIуэу къэгъэтэджынырщ. Iуэхур къызэзыгъэпэща егъэджакIуэхэу Къэжэр Iэсият, Березань Татьянэ, Алиякберовэ Людмилэ, Рудь Татьянэ сымэ къызэралъытэмкIэ, мыпхуэдэ зэпеуэхэм сабийхэр гущIэгъумрэ гулъытэмрэ хуаущий, жэуаплыныгъэ яхэлъу къегъэхъу.
Зэпеуэм хэта цIыкIухэм фIыщIэ къыхуащIащ. Нэхъ лэжьыгъэфI зытхахэм сабий библиотекэм и щIыхь тхылъхэмрэ саугъэтхэмрэ хуагъэфэщащ.
Жанхъуэт Зузэ.
